N. Grabovac: neću podnijeti ostavku. 12/6/02 - 2002-06-12
Rekao je novinarima ministar finansija Federacije BiH Nikola Grabovac danas u Sarajevu. Prilog Adnana Rondića:
Ministar financija Federacije Bosne i Hercegovine Nikola Grabovac odbacio mogućnost podnošenja ostavke ističući kako ne snosi nikakvu odgovornost za carinske prijevare i korupciju. Ja se ne osjećam odgovornim i ostavku neću podnijeti, izjavio je Grabovac na konferenciji za novinare održanoj u Sarajevu. Grabovac je kazao kako potpuno uvažava i podupire zahtjeve lorda Ashdowna za odlučniju bobru protiv kriminala i korupcije, ali je dodao da sam nije odgovoran za slučaj koji mu se pripisuje. Spor s tvrtkom ́AM šped ́ iz Orašja koja je prokrijumčarila kavu u BiH traje od 1997. godine, a ja sam ministar tek godinu dana, kazao je Grabovac. On je odlučno ustvrdio kako mu je cijela afera ́napakirana ́ te da su za to najodgovorniji njegova zamjenica Šefika Hafizović, glavni financijski inspektor Federacije Zufer Dervišević i njegov zamjenik Miroslav Vidović koji se federalnim financijama bave već punih šest godina i protiv kojih je ministar Grabovac danas podnio krivične prijeave. Pojasnivši kako traži da federalni MUP do kraja ispita cijeli slučaj, Grabovac je kazao kako ostavku neće dati jer bi time posredno priznao svoju krivnju, a Visokom predstavniku prepušta da donese odluku kakvu želi. Nova hrvatska inicijativa (NHI) čiji je član Grabovac u srijedu je objavila priopćenje u kojemu je u cijelosti poduprla federalnog ministra financija. Visoki predstavnik uputio je danas pismo Nikoli Grabovcu u kojem objašnjava šta je podrazumijevao pod ministarskom odgovornošću. Podnošenje ostavke u tom slučaju ne tumači se kao priznanje tvrdnje. Često se na to gleda kao na hrabar i častan čin, ustvrdio je lord Ashdown.